b'\n_START_ARTICLE_\nMarco Simoncelli\n_START_SECTION_\nDirka\xc5\xa1ka kariera\n_START_PARAGRAPH_\nSimoncelli je v motociklisti\xc4\x8dnem prvenstvu debitiral v sezoni 2002, ko je z Aprilio nastopil na deseti dirki sezone za Veliko nagrado \xc4\x8ce\xc5\xa1ke v razredu do 125 cm\xc2\xb3, kjer je zasedel sedemindvajseto mesto. Na naslednji dirki za Veliko nagrado Portugalske se je prvi\xc4\x8d uvrstil med dobitnike to\xc4\x8dk s trinajstim mestom, skupno je v sezoni nastopil na \xc5\xa1estih dirkah, s tremi to\xc4\x8dkami pa zasedel triintrideseto mesto v prvenstvu. S tem si je zagotovil stalno mesto v mo\xc5\xa1tvu za sezono 2003, v kateri je \xc5\xa1estkrat osvojil to\xc4\x8dke, najbolj\xc5\xa1i rezultat pa je dosegel s \xc4\x8detrtim mestom na zadnji dirki sezone za Veliko nagrado Valencije. Skupno je osvojil 31 to\xc4\x8dk in zasedel enaindvajseto mesto v prvenstvu. V sezoni 2004 je na drugi dirki sezone za Veliko nagrado \xc5\xa0panije dosegel svojo prvo zmago v karieri, ob tem pa \xc5\xa1e sedem uvrstitev med prvo deseterico, skupno je tako osvojil 79 to\xc4\x8dk in enajsto mesto v prvenstvu. Sezono 2005 je za\xc4\x8del z ubranitvijo zmage na dirki za Veliko nagrado \xc5\xa0panije, ob tem pa je dosegel \xc5\xa1e pet uvrstitev na stopni\xc4\x8dke, s \xc4\x8dimer je osvojil 177 to\xc4\x8dk in peto mesto v prvenstvu._NEWLINE_Za sezono 2006 je prestopil v mo\xc5\xa1tvo Gilera in vi\xc5\xa1ji tekmovalni razred do 250 cm\xc2\xb3. V sezoni je osvojil dvanajst uvrstitev med to\xc4\x8dke, najbolj\xc5\xa1o pa s \xc5\xa1estim mestom na dirki za Veliko nagrado Francije, skupno je tako osvojil 97 to\xc4\x8dk in deseto mesto v prvenstvu. Tudi v sezoni 2007 je dosegal zelo podobne rezultat, z najbolj\xc5\xa1o uvrstitvijo na \xc5\xa1esto mesto in desetim mestom v prvenstvu s 97-imi to\xc4\x8dkami. V sezoni 2008 je po dveh drugih mestih osvojil prvo zmago v tem tekmovalnem razredu na \xc5\xa1esti dirki sezone za Veliko nagrado Italije, do konca sezone jih je nato osvojil \xc5\xa1e pet in tri uvrstitve na stopni\xc4\x8dke, s \xc4\x8dimer je osvojil svoj prvi naslov prvaka s 281-imi to\xc4\x8dkami. V sezoni 2009 je dosegel prav tako \xc5\xa1est zmag ter \xc5\xa1e tri uvrstitve na stopni\xc4\x8dke, kar pa je pomenilo tretje mesto v prvenstvu s 125-imi to\xc4\x8dkami._NEWLINE_Za sezono 2010 je prestopil v mo\xc5\xa1tvo Honda in najvi\xc5\xa1ji tekmovalni razred MotoGP, v katerem je debitiral z enajstim mestom na prvi dirki sezone za Veliko nagrado Katarja. V sezoni je osvojil \xc5\xa1estnajst uvrstitev med dobitnike to\xc4\x8dka na osemnajstih dirkah, najbolj\xc5\xa1i rezultat pa na dirki za Veliko nagrado Portugalske s \xc4\x8detrtim mestom. S 125-imi to\xc4\x8dkami je zasedel osmo mesto v prvenstvu. V prvem delu sezone sezone 2011 je bil ve\xc4\x8dkrat v polo\xc5\xbeaju za uvrstitev na stopni\xc4\x8dke, na dirkah za Veliko nagrado Katarja in Veliko nagrado Nizozemske je osvojil tudi najbolj\xc5\xa1a \xc5\xa1tartna polo\xc5\xbeaja, prvo uvrstitev stopni\xc4\x8dke pa je dosegel s tretjim mestom na enajsti dirki sezone za Veliko nagrado \xc4\x8ce\xc5\xa1ke. Po treh zaporednih \xc4\x8detrtih mestom je na \xc5\xa1estnajsti dirki sezone za Veliko nagrado Avstralije osvojil drugo mesto. Na predzadnji dirki sezone za Veliko nagrado Malezije pa se je smrtno ponesre\xc4\x8dil po padcu v drugem krogu, po katerem ga je odneslo po kolesa prihajajo\xc4\x8dih Colina Edwardsa in Valentina Rossija. Dirka je bila takoj prekinjena z rde\xc4\x8do zastavo, ob 16:56 po lokalnem \xc4\x8dasu pa je bilo uradno sporo\xc4\x8deno, da je bil Simoncelli podlegel hudim po\xc5\xa1kodbam glave, vratu in prsnega ko\xc5\xa1a. Pokopan je bil 27. oktobra, pogrebne slovesnosti v cerkvi Santa Maria Assunta v Corianu se je udele\xc5\xbeilo 20.000 ljudi, neporedni televizijski prenos pa je bil na kanalih Italia 1 in Rai 2.'